渴雨示府僚
作者：劉敞
朝代：宋

paragraphs: 東風破窮陰，農者亦望歳。
宿雪滋巳消，驕陽更爲沴。
璣衡運元化，律呂導和氣。
四序宜平分，斯人尚憔悴。
關中大兵後，所向半凋敝。
荆棘獨至今，睠言可涕泣。
憶昨辭紫宸，從容畫民事。
焦勞見顔色，曠蕩灑恩惠。
開倉出其陳，履畝奪浮議。
乃知聖神心，獨在舜禹際。
所憂吏不稱，未足效兼濟。
安得三日雨，滂沱澤厚地。
百昌奮皆作，吾亦免于戾。
吁嗟望雲漢，冥漠想萍翳。
交泰及此時，羣生豈終否。